“ดาวฟิวเจอร์” พุ่งกว่า 200 จุด ขานรับผลประกอบการ “วอลมาร์ท”
“ดาวโจนส์ฟิวเจอร์” พุ่งกว่า 200 จุด ขานรับผลประกอบการ "วอลมาร์ท" สูงกว่าคาดการณ์นักวิเคราะห์ โดย ณ เวลา 20.19 น.ตามเวลาไทย ดัชนีดาวโจนส์ฟิวเจอร์บวก 217 จุด หรือ 0.65% สู่ระดับ 33,778 จุด
“ดาวโจนส์ฟิวเจอร์” พุ่งกว่า 200 จุด ขานรับผลประกอบการ "วอลมาร์ท" สูงกว่าคาดการณ์นักวิเคราะห์
15 พ.ย. 2565

ผู้สื่อข่าวรายงานว่า วันนี้(15 พ.ย.) ดัชนีดาวโจนส์ฟิวเจอร์พุ่งขึ้นกว่า 200 จุด ขานรับผลประกอบการที่แข็งแกร่งของบริษัทวอลมาร์ท โดย ณ เวลา 20.19 น.ตามเวลาไทย ดัชนีดาวโจนส์ฟิวเจอร์บวก 217 จุด หรือ 0.65% สู่ระดับ 33,778 จุด
ด้านบริษัทวอลมาร์ท ซึ่งเป็นบริษัทค้าปลีกใหญ่ที่สุดในโลก เปิดเผยตัวเลขกำไรและรายได้ในไตรมาส 3 สูงกว่าตัวเลขคาดการณ์ของนักวิเคราะห์
ทั้งนี้ วอลมาร์ทระบุว่า บริษัทมีกำไร 1.50 ดอลลาร์/หุ้น สูงกว่าที่นักวิเคราะห์คาดการณ์ที่ระดับ 1.32 ดอลลาร์/หุ้น ขณะเดียวกัน บริษัทมีรายได้ 1.5281 แสนล้านดอลลาร์ สูงกว่าที่นักวิเคราะห์คาดการณ์ที่ระดับ 1.4775 แสนล้านดอลลาร์
นอกจากนี้ ตลาดยังได้รับแรงหนุนจากการคาดการณ์ที่ว่า ดัชนีราคาผู้ผลิต (PPI) ที่จะมีการเปิดเผยในวันนี้จะบ่งชี้ว่าเงินเฟ้อของสหรัฐได้ผ่านจุดสูงสุดแล้ว
ด้านกระทรวงแรงงานสหรัฐจะเปิดเผยดัชนี PPI ซึ่งเป็นมาตรวัดเงินเฟ้อจากการใช้จ่ายของผู้ผลิต ประจำเดือนต.ค.ในวันนี้
ทั้งนี้ ผลการสำรวจนักวิเคราะห์คาดว่า ดัชนี PPI ทั่วไป ซึ่งรวมหมวดอาหารและพลังงาน ปรับตัวขึ้น 8.3% ในเดือนต.ค. เมื่อเทียบรายปี โดยชะลอตัวจากระดับ 8.5% ในเดือนก.ย.
เมื่อเทียบรายเดือน คาดว่าดัชนี PPI ทั่วไปปรับตัวขึ้น 0.4% ในเดือนต.ค. สอดคล้องกับเดือนก.ย.
ส่วนดัชนี PPI พื้นฐาน ซึ่งไม่นับรวมหมวดอาหารและพลังงาน คาดว่าปรับตัวขึ้น 7.2% ในเดือนต.ค. เมื่อเทียบรายปี สอดคล้องกับเดือนก.ย.